钦定古今图书集成/明伦汇编/官常典/第782卷 > 潘好礼
## 钦定古今图书集成/明伦汇编/官常典/第782卷 > 潘好礼

按《唐书》本传：“好礼，贝州宗城人。第明经，累迁上蔡令，
治在最，擢监察御史。坐小累，下除芮城令，拜侍御史，
徙岐王府司马。居后母丧，诏夺服，固辞不出。开元初，
为邠王府长史。王为滑州刺史，好礼兼府司马，知州
事。王御下不能肃，有诏好礼检督王家，至过失皆上
闻。王每游观，好礼必谏谕禁切。农月，王出猎，家奴罗”
迾好礼遮道谏，王初不许，乃卧马下，謼曰：“今农在田，
王何得非时暴禾稼，以损下人？要先践杀司马，然后
听所为。”王惭，为还迁豫州刺史。勤力于治，清廉无所
私，然喜察细事，下厌其苛。子请举明经，好礼曰：“经不
明不可妄进。”乃自试之，不能通，怒笞之，械而徇于门。
复以公累，徙温州别驾，卒。好礼博学能论议，节行修
整，一意无所倾附，未尝自列阶勋，居室服用麤苟，至
终身，世谓“近名。”